Leerling hof toe na onnie haar klap‘n Skermskoot uit die video. (Video: Twitter) Die leerder van die Sans Souci Girls’ High School in Kaapstad wat glo deur ŉ onderwyseres deur haar gesig geklap is, het ŉ klag teen die onderwyseres en skoolbeheerliggaam by die gelykheidshof aanhangig gemaak. Die Kamer van Regstudente, wat die leerling verteenwoordig, het in ŉ verklaring gesê die leerling het die hof genader weens die skending van haar regte tot gelykheid en vryheid van teistering. Volgens die verklaring word die voorval as ŉ onderonsie tussen die onderwyseres en die leerder afgemaak, maar dit is eerder “misbruik van mag en die boelie van ŉ leerder wat nie in ŉ posisie was om haarself te verdedig nie”. Dit word verder aangevoer dat die onderwyseres daarin misluk het om haar professionele opleiding te implementeer terwyl die leerling kalm gebly het. Volgens die Kamer van Regstudente mag leerders selfone op hul skoolbank hê solank dit af is. ‘n Skermskoot uit die video. (Video: Twitter) Die Wes-Kaapse departement van onderwys en die skool word intussen ook oor die kole gehaal vir hul “afskuwelike” optrede na afloop van die voorval. Volgens die verklaring was dit van die begin af duidelik dat die skoolbeheerliggaam met “blatante verontagsaming vir behoorlike proses” opgetree het en die leerling sodoende aan “tweedehande teistering” blootgestel het. Die leerder is intussen steeds geskors en die Kamer vir Regstudente voer aan dat sy geen ondersteuning kry nie. Die organisasie het gesê hy sal Angie Motshekga, minister van basiese onderwys, versoek om ŉ onafhanklike ondersoek na die voorval by die skool en die provinsiale onderwysdepartement se rol daarin te doen. Die onderwyseres is ook na afloop van die voorval geskors. Albei is deur die skoolbeheerliggaam in kennis gestel dat dissiplinêre stappe teen hulle gedoen word. Maroela Media het vroeër berig ŉ video van die onderonsie tussen die leerder en die onderwyseres is wyd op sosiale media versprei. Op die video kan gesien word hoe die twee in ŉ woordewisseling betrokke is, klaarblyklik oor ŉ selfoon en die taal wat die leerder in die klas gepraat het. In ŉ stadium stamp die leerder die onderwyseres met haar tafel en probeer skynbaar haar selfoon teruggryp, waarna die onderwyseres haar ŉ oorveeg gee. Dit is aanvanklik deur sommige op sosiale media beweer dat die voorval rasgedrewe was, maar leerders by die skool het dit eens dat die voorval niks met ras te doen het nie. EWN berig die leerder in die video se ma het intussen ŉ klag van aanranding by die polisie aanhangig gemaak, terwyl die onderwyseres ook glo ŉ klag teen die leerder by die polisie ingedien het.